valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS VIRŠININKO 2013 M. BIRŽELIO 5 D. ĮSAKYMO NR. 1V-91 „DĖL STATYBOS PADARINIŲ ŠALINIMO PAGAL TEISMO SPRENDIMĄ ORGANIZAVIMO TVARKOS APRAŠO PATVIRTINIMO IR VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS VIRŠININKO 2010 M. LIEPOS 30 D. ĮSAKYMO NR. 1V-120 „DĖL SAVAVALIŠKAI AR PAGAL NETEISĖTAI IŠDUOTUS STATYBĄ LEIDŽIANČIUS DOKUMENTUS STATOMO (PASTATYTO) STATINIO (STATINIO DALIES) NUGRIOVIMO ORGANIZAVIMO TVARKOS APRAŠO PATVIRTINIMO“ PRIPAŽINIMO NETEKUSIU GALIOS“ PAKEITIMO

2014 m. lapkričio 18 d. Nr. 1V-182

Vilnius

Vadovaudamasi Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349, 19.15 punktu,

p a k e i č i u Statybos padarinių šalinimo pagal teismo sprendimą organizavimo tvarkos aprašą, patvirtintą Valstybinės teritorijų planavimo ir statybos inspekcijos prie Aplinkos ministerijos viršininko 2013 m. birželio 5 d. įsakymu Nr. 1V-91, ir išdėstau jį nauja redakcija (pridedama).

Viršininkė	Laura Nalivaikienė

PATVIRTINTA

Valstybinės teritorijų planavimo ir statybos

inspekcijos prie Aplinkos ministerijos

viršininko 2013 m. birželio 5 d.

įsakymu Nr. 1V-91

(Valstybinės teritorijų planavimo ir statybos

inspekcijos prie Aplinkos ministerijos

viršininko 2014 m. lapkričio 18d. įsakymo

Nr. 1V- 182 redakcija)

STATYBOS PADARINIŲ ŠALINIMO PAGAL TEISMO SPRENDIMĄ ORGANIZAVIMO

TVARKOS APRAŠAS

I. BENDROSIOS NUOSTATOS

1. Statybos padarinių šalinimo pagal teismo sprendimą organizavimo tvarkos aprašas (toliau – Aprašas) nustato savavališkai ar pagal neteisėtai išduotą statybą leidžiantį dokumentą, ar ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo ar pastatyto statinio nugriovimo pagal teismo sprendimą (ar taikos sutartį, patvirtintą teismo nutartimi), taip pat kitokio minėtos statybos padarinių šalinimo pagal teismo sprendimą (ar taikos sutartį, patvirtintą teismo nutartimi) organizavimo procedūras, kurias vykdo Valstybinė teritorijų planavimo ir statybos inspekcija prie Aplinkos ministerijos.

2. Apraše vartojamos sąvokos:

2.1. Aktas – Teismo įpareigojimo pašalinti savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus, padarinius įvykdymo patikrinimo aktas kurio rekvizitai pateikti Aprašo 1 priede;

2.2. „Avilys“ – Inspekcijos informacinė dokumentų valdymo sistema „Avilys“;

2.3. Griovimo projektas – griovimo projektas, griovimo aprašas ar supaprastintas griovimo aprašas;

2.4. Inspekcija – Valstybinė teritorijų planavimo ir statybos inspekcija prie Aplinkos ministerijos;

2.5. darbuotojas – valstybės tarnautojas ar darbuotojas, dirbantis pagal darbo sutartį;

2.6. IS „Infostatyba“ – Lietuvos Respublikos statybos leidimų ir statybos valstybinės priežiūros informacinė sistema „Infostatyba“;

2.7. Nugriovimo aktas – Savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo (pastatyto) statinio nugriovimo aktas kurio rekvizitai pateikti Aprašo 2 priede;

2.8. Sąmatininkas – Inspekcijos darbuotojas, kurio pareigybės aprašyme numatyta funkcija rengti Statinių griovimo darbų kiekių žiniaraščius, griovimo darbų sąmatas;

2.9. Skyriaus (poskyrio) vedėjas – Skyriaus Statybos valstybinės priežiūros poskyrio vedėjas, o Skyriuje, kuriame tokio poskyrio nėra, – Skyriaus vedėjas;

2.10. Skyriaus vedėjas – Inspekcijos teritorinio teritorijų planavimo ir statybos valstybinės priežiūros skyriaus, kurio veiklos teritorijoje yra Statyba, vedėjas;

2.11. Skyrius – Inspekcijos teritorinis teritorijų planavimo ir statybos valstybinės priežiūros skyrius, kurio veiklos teritorijoje yra Statyba;

2.12. Skolininkas – įpareigotas įvykdyti Teismo sprendimą asmuo;

2.13. SLD – statybą leidžiantis dokumentas;

2.14. Specialistas – Skyriaus statybos valstybinės priežiūros specialistas, kuriam priskirtoje aptarnauti teritorijoje yra Statyba;

2.15. Statinio nugriovimas – Statinio nugriovimas ir statybvietės sutvarkymas pagal Teismo sprendimą;

2.16. Statinys – savavališkai ar pagal neteisėtai išduotą SLD, ar ne savavališkai, ne pagal neteisėtai išduotą SLD, bet nukrypstant nuo statinio projekto sprendinių ar pažeidžiant teisės aktų reikalavimus statomas (-a) ar pastatytas (-a) statinys (statinio dalis);

2.17. Statyba – Statinio statyba;

2.18. Statybos padarinių šalinimas – Statinio nugriovimas arba Statinio rekonstravimas, Statinio kapitalinio ar paprastojo remonto atlikimas, kultūros paveldo Statinio arba Statinio, kurį nugriovus buvo pažeistas viešasis interesas, atstatymas (atkūrimas) ir statybvietės sutvarkymas, SLD gavimas ar kitoks Statybos padarinių šalinimas;

2.19. SVPS darbuotojas – Inspekcijos Statybos valstybinės priežiūros skyriaus darbuotojas, kuriam pagal pareigybės aprašymą yra priskirta funkcija vykdyti su Statybos padarinių šalinimu susijusias procedūras, o jo nesant – Statybos valstybinės priežiūros skyriaus vedėjo įgaliotas šio skyriaus darbuotojas;

2.20. Teisės skyrius – Inspekcijos Teisės skyrius (iki 2014-12-30 – Inspekcijos Teisės ir bendrųjų reikalų departamento Teisės ir personalo skyrius);

2.21. Teisininkas – Skyriaus arba Teisės skyriaus teisininkas, atsakingas už Teismo sprendimo dėl Statybos padarinių šalinimo vykdymo kontrolę (Aprašo 4 punkte nurodytu atveju, kai Inspekcija nebuvo bylų dėl Statybos padarinių šalinimo dalyvė, – Skyriaus, kurio veiklos teritorijoje yra Statyba, Teisės ir bendrųjų reikalų poskyrio vedėjas ar jo įgaliotas kitas šio poskyrio darbuotojas, o Skyriuje, kuriame tokio poskyrio nėra, – Skyriaus darbuotojas, kuriam pagal pareigybės aprašymą priskirtos teisininko funkcijos);

2.22. Teismo sprendimas – teismo sprendimas, nutartis arba taikos sutartis, patvirtinta teismo nutartimi, dėl Statybos padarinių šalinimo;

2.23. BRS darbuotojas – Inspekcijos Bendrųjų reikalų skyriaus darbuotojas (iki 2014-12-30 – Inspekcijos Teisės ir bendrųjų reikalų departamento Turto valdymo ir dokumentų tvarkymo skyriaus darbuotojas), kuriam pagal pareigybės aprašymą priskirta funkcija pagal kompetenciją koordinuoti, organizuoti ir vykdyti su Statybos padarinių šalinimu susijusias procedūras. Kitos Apraše vartojamos sąvokos suprantamos taip, kaip jos apibrėžtos Aprašo 3 punkte nurodytuose teisės aktuose.

3. Aprašas parengtas vadovaujantis Lietuvos Respublikos civilinio kodekso, Lietuvos Respublikos civilinio proceso kodekso, Lietuvos Respublikos statybos įstatymo, Lietuvos Respublikos teritorijų planavimo ir statybos valstybinės priežiūros įstatymo, Sprendimų vykdymo instrukcijos, patvirtintos Lietuvos Respublikos teisingumo ministro 2005 m. spalio 27 d. įsakymu Nr. 1R-352, statybos techninio reglamento STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtinto Lietuvos Respublikos aplinkos ministro 2010 m. rugsėjo 28 d. įsakymu Nr. D1-827, ir kitų teisės aktų nuostatomis.

4. Aprašas, remiantis Teritorijų planavimo ir statybos valstybinės priežiūros įstatymo 15 straipsnio 1 dalimi, taikomas ir tais atvejais, kai bylose dėl Statybos padarinių šalinimo ieškovas buvo ne Inspekcija, o prokuratūra arba kitas viešojo administravimo subjektas. Kai Inspekcija nebuvo tokių bylų dalyvė, Apraše numatytos Statybos padarinių šalinimo procedūros pradedamos vykdyti gavus reikiamą informaciją iš ja disponuojančių subjektų.

5. Statybos padarinių šalinimą bendradarbiaudami organizuoja:

5.1. BRS darbuotojas;

5.2. Teisininkas;

5.3. Specialistas;

5.4. Skyriaus (poskyrio) vedėjas;

5.5. SVPS darbuotojas;

5.6. Sąmatininkas.

6. Jei Statybą, dėl kurios priimtas Teismo sprendimas, užfiksavo ne Specialistas, Specialistas turi teisę kreiptis į Statybą užfiksavusį Inspekcijos darbuotoją dėl informacijos, kurios reikia Apraše nurodytoms funkcijoms vykdyti, gavimo.

II. STATYBOS PADARINIŲ ŠALINIMO PROCEDŪRŲ INICIJAVIMAS

7. Statybos padarinių šalinimo procedūras inicijuoja Teisininkas.

8. Teisininkas kontroliuoja Teismo sprendimu nustatytų terminų eigą. Pasibaigus įsiteisėjusiu Teismo sprendimu nustatytam terminui, per kurį Skolininkas buvo įpareigotas pašalinti Statybos padarinius (tais atvejais, kai Skolininkui Teismo sprendimu buvo numatyta galimybė gauti SLD, o jo negavus, pašalinti Statybos padarinius atliekant statybos darbus, – pasibaigus terminui pašalinti Statybos padarinius atliekant statybos darbus), Teisininkas per 10 darbo dienų tarnybiniu pranešimu „Aviliu“ informuoja Skyriaus (poskyrio) vedėją apie termino pabaigą.

9. Skyriaus (poskyrio) vedėjas Teisininko pateiktos informacijos pagrindu „Aviliu“ paveda Specialistui per Aprašo 10 punkte nurodytus terminus patikrinti, ar Teismo sprendime nurodytas įpareigojimas yra įvykdytas. Skyriaus (poskyrio) vedėjas Specialistui šią užduotį „Aviliu“ gali pavesti atlikti ir ne Teisininko pateiktos informacijos pagrindu, o iš karto gavęs Teismo sprendimą (jo pagrindu) – nelaukdamas įsiteisėjusiu Teismo sprendimu nustatyto termino, per kurį Skolininkas buvo įpareigotas pašalinti Statybos padarinius, pabaigos. Tokiu atveju Teisininkas (įsitikinęs, kad „Avilyje“ Specialistui jau yra sukurta neįvykdyta užduotis patikrinti, ar Teismo sprendime nurodytas įpareigojimas yra įvykdytas) Aprašo 8 punkte nurodyto tarnybinio pranešimo nerašo.

Pastaba. Skyriaus (poskyrio) vedėjas iki įsiteisėjusiu Teismo sprendimu nustatyto termino, per kurį Skolininkas buvo įpareigotas pašalinti Statybos padarinius, pabaigos gali „Aviliu“ pavesti Specialistui per Aprašo 10 punkte nurodytus terminus patikrinti, ar Teismo sprendime nurodytas įpareigojimas yra įvykdytas, jeigu gauna informacijos, kad Statybos padariniai pašalinti. Jei Skolininkas įvykdė Teismo sprendime nustatytą įpareigojimą arba nors ir neįvykdė, bet Akte nurodyta, kad Statybos padariniai pašalinti kitu negu Teismo sprendime nurodytu būdu, ir Skyriaus (poskyrio) vedėjas Aprašo 11 punkte numatyta tvarka Aktą suderino, surašytas Aktas „Aviliu“ perduodamas BRS specialistui susipažinti. Jeigu Teismo sprendime nurodytas įpareigojimas yra neįvykdytas ir Statybos padariniai nepašalinti kitu negu Teismo sprendime nurodytu būdu, pasibaigus įsiteisėjusiu Teismo sprendimu nustatytam terminui, per kurį Skolininkas buvo įpareigotas pašalinti Statybos padarinius, atliekami reikiami Aprašo 8 ir 9 punktuose numatyti veiksmai.

10. Specialistas:

10.1. per 10 darbo dienų nuo užduoties „Avilyje“ sukūrimo dienos (kai užduotis buvo sukurta Aprašo 8 punkte nurodyto tarnybinio pranešimo pagrindu) arba per 10 darbo dienų nuo Teismo sprendimu nustatyto termino, per kurį Skolininkas buvo įpareigotas pašalinti Statybos padarinius, pabaigos dienos (kai užduotis buvo sukurta Teismo sprendimo pagrindu), pasinaudodamas „Avilio“, IS „Infostatyba“ techninėmis galimybėmis, patikrina, ar yra gautas SLD (o kai tokių galimybių nėra, raštu kreipiasi į SLD turėjusią išduoti instituciją, prašydamas raštu pateikti informaciją, ar yra išduotas SLD, ir pridėti teisės aktų nustatyta tvarka patvirtintas SLD ir statinio projekto, kurio pagrindu buvo išduotas SLD, kopijas), ir:

10.1.1. nustatęs, kad SLD nėra gautas, per 10 darbo dienų nuo informacijos apie SLD negavimo faktą sužinojimo dienos Statybos vietoje patikrina, ar Teismo sprendime nurodytas įpareigojimas yra įvykdytas, ir surašo Aktą. Apie numatomą patikrinimą Skolininkas informuojamas raštu ar elektroniniu būdu likus ne mažiau kaip 5 darbo dienoms iki patikrinimo;

10.1.2. jeigu Teismo sprendime buvo numatyta galimybė gauti SLD, nustatęs, kad yra gautas Statybos įstatymo 23 straipsnio 1 dalies 1–4 punktuose nurodytas SLD, per 10 darbo dienų Inspekcijos viršininko nustatyta tvarka patikrina, ar jis išduotas teisėtai, ir:

10.1.2.1. nustatęs, kad SLD išduotas teisėtai, per 10 darbo dienų nuo SLD išdavimo teisėtumo patikrinimo dienos Statybos vietoje patikrina, ar Statinys nepažeidžia statinio projekto, pagal kurį buvo išduotas SLD, sprendinių (įskaitant neesminius), ir surašo Aktą (jei Statinys nepažeidžia statinio projekto, pagal kurį buvo išduotas SLD, sprendinių (įskaitant neesminius), laikoma, kad Teismo sprendimas yra įvykdytas; jei Statinys pažeidžia statinio projekto, pagal kurį buvo išduotas SLD, sprendinius (įskaitant neesminius), laikoma, kad Teismo sprendimas neįvykdytas). Apie numatomą patikrinimą Skolininkas informuojamas raštu ar elektroniniu būdu likus ne mažiau kaip 5 darbo dienoms iki patikrinimo;

10.1.2.2. nustatęs, kad SLD išduotas neteisėtai, nedelsdamas Inspekcijos viršininko nustatyta tvarka inicijuoja Inspekcijos kreipimąsi į teismą dėl SLD panaikinimo ir:

10.1.2.2.1. jeigu teismas panaikina SLD, per 10 darbo dienų nuo susipažinimo „Aviliu“ su įsiteisėjusiu teismo sprendimu dėl SLD panaikinimo dienos atlieka Aprašo 10.1.1 punkte nurodytus veiksmus;

10.1.2.2.2. jeigu teismas nepanaikina SLD, per 10 darbo dienų nuo susipažinimo „Aviliu“ su įsiteisėjusiu teismo sprendimu dėl atsisakymo panaikinti SLD dienos atlieka Aprašo 10.1.2.1 punkte nurodytus veiksmus;

10.1.2.2.3. jeigu per 4 metus ir 9 mėnesius nuo Teismo sprendimo įsiteisėjimo dienos nepriimamas sprendimas dėl SLD teisėtumo, suėjus 4 mėtų ir 9 mėnesių terminui per 10 darbo dienų Statybos vietoje patikrina, ar Teismo sprendime nurodytas įpareigojimas yra įvykdytas, ir surašo Aktą (jeigu Teismo sprendime nurodyti statybos darbai neatlikti, laikoma, kad Teismo sprendimas neįvykdytas). Apie numatomą patikrinimą Skolininkas informuojamas raštu ar elektroniniu būdu likus ne mažiau kaip 5 darbo dienoms iki patikrinimo. (Šiame punkte numatytas patikrinimas neatliekamas, jei vykdomasis dokumentas jau pateiktas vykdyti antstoliui.) Vykdomąjį dokumentą teikiant vykdyti antstoliui jam iš karto teikiamas ir prašymas stabdyti vykdomąją bylą iki teismo sprendimo dėl SLD teisėtumo įsiteisėjimo, kaip tai numatyta Aprašo 14.4 punkte;

10.1.3. jeigu Teismo sprendime buvo numatyta galimybė gauti SLD, nustatęs, kad yra gautas Statybos įstatymo 23 straipsnio 1 dalies 5 punkte nurodytas SLD, surašo Aktą, jame nurodo, ar pateiktas SLD įteisina Statybą, ar Statinys nepažeidžia teisės aktų reikalavimų (jei pateiktas SLD įteisina Statybą ir Statinys nepažeidžia teisės aktų reikalavimų, laikoma, kad Teismo sprendimas įvykdytas; jei pateiktas SLD neįteisina Statybos ir / ar Statinys pažeidžia teisės aktų reikalavimus, laikoma, kad Teismo sprendimas neįvykdytas);

10.1.4. nors Teismo sprendime galimybė gauti SLD nebuvo numatyta, nustatęs, kad SLD yra gautas, atlieka Aprašo 10.1.2 ir 10.1.3 punktuose nurodytus veiksmus šiuose punktuose nurodytais terminais ir surašo Aktą pagal Aprašo 10.2 punkte nurodytus reikalavimus (traktuojama, kad Statybos padariniai pašalinti kitu negu Teismo sprendimu nurodytu būdu, jei pagal Aprašo 10.1.2 ir 10.1.3 punktus laikoma, kad Teismo sprendimas yra įvykdytas);

10.2. jeigu Statybos padariniai pašalinti kitu negu Teismo sprendime nurodytu būdu (gautas teisėtas SLD ir Statinys nepažeidžia statinio projekto, pagal kurį buvo išduotas SLD, sprendinių (įskaitant neesminius), nors Teismo sprendime galimybė gauti SLD nebuvo numatyta; Teismo sprendimu griautinas Statinys pertvarkytas į tokį, kuriam statyti SLD neprivalomas; Statyba tapo teisėta dėl pasikeitusio reglamentavimo ir kt.), surašydamas Aktą jame nurodo, kad Teismo sprendimas neįvykdytas, ir Akte įrašo pastabą, kad Statybos padariniai pašalinti kitu būdu, įvardydamas konkretų Statybos padarinių pašalinimo būdą.

11. Jeigu Aktas surašytas su pastaba apie Statybos padarinių pašalinimą kitu negu teismo sprendime nurodytu būdu, Aktas „Aviliu“ perduodamas Skyriaus (poskyrio) vedėjui vertinti, ar pastaba yra teisinga. Skyriaus (poskyrio) vedėjas pagal pateiktus dokumentus ir / ar duomenis Aktą suderina arba jo nesuderina. Jeigu Aktas suderinamas, atliekami veiksmai, nurodyti Aprašo 12 punkte. Jeigu Aktas nesuderinamas, Skyriaus (poskyrio) vedėjas inicijuoja Akto panaikinimo procedūrą. Panaikinus Aktą, Specialistas atlieka reikiamus Aprašo 10 punkte nurodytus veiksmus ir surašo naują Aktą.

12. Jei už Teismo sprendimo dėl Statybos padarinių šalinimo vykdymo kontrolę atsakingas Skyriaus Teisininkas, Aktas „Aviliu“ perduodamas Skyriaus vedėjui rezoliucijai rašyti, kuris Aktą „Aviliu“ (per Skyriaus Teisės ir bendrųjų reikalų poskyrio (jei toks yra) vadovą) perduoda Skyriaus Teisininkui. Jei už Teismo sprendimo dėl Statybos padarinių šalinimo vykdymo kontrolę atsakingas Teisės skyriaus Teisininkas, Aktas „Aviliu“ perduodamas Teisės skyriaus vedėjui rezoliucijai rašyti, kuris Aktą „Aviliu“ perduoda Teisės skyriaus Teisininkui.

13. Teisininkui pavedama atlikti šiuos veiksmus:

13.1. jei Skolininkas neįvykdė Teismo sprendime nustatyto įpareigojimo ir Akte nenurodyta, kad Statybos padariniai pašalinti kitu negu Teismo sprendime nurodytu būdu, – per 10 darbo dienų raštu kreiptis į teismą dėl vykdomojo dokumento išdavimo;

13.2. jei Skolininkas įvykdė Teismo sprendime nustatytą įpareigojimą arba nors ir neįvykdė, bet Akte nurodyta, kad Statybos padariniai pašalinti kitu negu Teismo sprendime nurodytu būdu, ir Skyriaus (poskyrio) vedėjas Aprašo 11 punkte numatyta tvarka Aktą suderino, – „Aviliu“ perduoti Aktą BRS darbuotojui susipažinti.

III. STATYBOS PADARINIŲ ŠALINIMO PROCEDŪRŲ ORGANIZAVIMAS

Teisininko funkcijos

14. Teisininkas:

14.1. gavęs vykdomąjį dokumentą dėl Statinio nugriovimo:

14.1.1. jeigu Teismo sprendime nurodytos sprendimo neįvykdymo pasekmės, numatytos Civilinio proceso kodekso 273 straipsnio 1 ar 2 dalyje, vykdomąjį dokumentą su prašymu priimti vykdomąjį dokumentą vykdyti, BRS darbuotojo pateiktos pagrindinės griovimo darbų sutarties su rangovu kopiją, Akto kopiją, Teismo sprendimo kopiją ir, jei reikia, kitus dokumentus per 10 darbo dienų nuo užduoties „Avilyje“ sukūrimo dienos pateikia pasirinktam antstoliui, kurio veiklos teritorijoje yra Statyba. Pagrindinės griovimo darbų sutarties su rangovu kopijos antstoliui galima ir neteikti – tokiu atveju nurodomas asmuo (rangovas), kuris vykdys Statybos padarinių šalinimo darbus. Prašyme antstoliui:

14.1.1.1. prašoma pradėti vykdomuosius veiksmus Civilinio proceso kodekso nustatytais terminais;

14.1.1.2. prašoma, nustačius, kad Skolininkas neįvykdė Teismo sprendimo, vadovaujantis Civilinio proceso kodekso 771 straipsnio 1 ir 2 dalimis, Sprendimų vykdymo instrukcijos nustatyta tvarka surašyti sprendimų, įpareigojančių skolininką atlikti arba nutraukti tam tikrus veiksmus, neįvykdymo aktą ir jį perduoti apylinkės teismui, kurio veiklos teritorijoje yra antstolio kontoros buveinė, su prašymu išspręsti Teismo sprendimo neįvykdymo klausimą;

14.1.1.3. prašoma įstatymo nustatyta tvarka derinti vykdomuosius veiksmus su išieškotoju;

14.1.1.4. prašoma atlikti vykdomuosius veiksmus optimaliausiais būdais per kiek įmanoma trumpesnius terminus;

14.1.1.5. prašoma atliekant vykdomuosius veiksmus griežtai laikytis įstatymų, įstatymo įgyvendinamųjų teisės aktų nustatytos tvarkos ir neriboti išieškotojo teisių daryti įtaką vykdymo procesui;

14.1.1.6. prašoma nemokamai nuolat teikti informaciją apie vykdomąją bylą elektroniniu paštu;

14.1.1.7. jeigu griautiname Statinyje yra ar gali būti turto, prašoma organizuoti šio turto perdavimą jo savininkams ir / ar organizuoti šio turto saugojimą, realizavimą;

14.1.1.8. prašoma iš Skolininko išieškoti vykdymo išlaidas, susidariusias vykdomojoje byloje, įskaitant faktines griovimo išlaidas;

14.1.1.9. prašoma informuoti apie vykdomosios bylos užbaigimą;

14.1.1.10. prašoma raštu informuoti Skolininką apie:

14.1.1.10.1. numatomą griovimo darbų pradžią ir pabaigą (suderintą su rangovu);

14.1.1.10.2. numatomą likusių nugriovus Statinį ar išardžius Statinio dalį (-is) konstrukcijų ir jų dalių tvarkymą ir išvežimą, nurodant, kad konstrukcijos ir jų dalys bus sutvarkytos ir išvežtos teisės aktų nustatyta tvarka Skolininko lėšomis, jei Skolininkas iki numatomos griovimo darbų pradžios raštu neinformuos antstolio, kad Skolininkas pats teisės aktų nustatyta tvarka sutvarkys ir išveš likusias nugriovus Statinį ar išardžius Statinio dalį (-is) jam reikalingas konstrukcijas ir jų dalis per antstolio nustatytą terminą. Ši informacija turi būti pateikta ne vėliau kaip prieš 5 darbo dienas iki griovimo darbų pradžios;

14.1.1.10.3. vadovaujantis protingumo ir proporcingumo principais antstolio nustatytą terminą teisės aktų nustatyta tvarka sutvarkyti ir išvežti likusias nugriovus Statinį ar išardžius Statinio dalį (-is) Skolininkui reikalingas konstrukcijas ir jų dalis (tais atvejais, kai Skolininkas iki numatomos griovimo darbų pradžios raštu informuoja antstolį, kad pats sutvarkys ir išveš jam reikalingas konstrukcijas ir jų dalis);

Pastaba. 14.1.1.10.2 ir 14.1.1.10.3 punktuose Statinio dalies (-ių) ardymas suprantamas kaip griautino Statinio, kuris dėl kokių nors priežasčių dar nenugriautas (pavyzdžiui, sustabdžius vykdymo veiksmus), griovimo proceso dalis.

14.1.1.11. prašoma informuoti rangovą apie Skolininko įspėjimą dėl darbų pradžios, pabaigos ir statybinių konstrukcijų ar jų dalių pasiėmimo galimybių;

14.1.1.12. prašoma organizuoti griautiname Statinyje nuolat gyvenančių asmenų (jei tokių yra) iškeldinimą, užtikrinti iškeldinamų asmenų teisių apsaugą kreipiantis į atitinkamas valstybės institucijas teisės aktų nustatyta tvarka;

14.1.1.13. prašoma, jei reikia, kviesti policiją ar kitas institucijas tinkamam sprendimo vykdymui užtikrinti;

14.1.1.14. įsipareigojama tinkamai vykdyti Civilinio proceso kodekse ir kituose teisės aktuose numatytas išieškotojo pareigas, informuoti antstolį apie išieškotojo atliktus veiksmus, kurie gali turėti įtakos tolesniam antstoliui pavestų funkcijų vykdymui, bendradarbiavimą su antstoliu vykdyti sąžiningai, kuo ekonomiškiau ir nepiktnaudžiauti savo teisėmis;

14.1.1.15. patvirtinama, kad yra susipažinta su išieškotojo, kaip vykdymo proceso dalyvio, teisėmis ir pareigomis, numatytomis Civilinio proceso kodekse;

14.1.1.16. aptariamas vykdymo išlaidų apmokėjimas: kada ir kokias vykdymo išlaidas apmoka išieškotojas;

14.1.1.17. nurodomi Inspekcijos darbuotojai (Teisininkas, Specialistas), su kuriais antstolis ar jo įgalioti asmenys gali bendrauti vykdomojo rašto vykdymo ir Statinių identifikavimo klausimais, bei BRS darbuotojas, su kuriuo antstolis ar jo įgalioti asmenys gali bendrauti griovimo darbų sutarčių vykdymo klausimais;

14.1.2. jei Teismo sprendime nenurodytos sprendimo neįvykdymo pasekmės, numatytos Civilinio proceso kodekso 273 straipsnio 1 ar 2 dalyje, pasirinktam antstoliui, kurio veiklos teritorijoje yra Statyba, per 10 darbo dienų nuo užduoties „Avilyje“ sukūrimo dienos pateikia vykdomąjį dokumentą su prašymu priimti vykdomąjį dokumentą vykdyti, Akto kopiją, Teismo sprendimo kopiją ir, jei reikia, kitus dokumentus. Prašyme antstoliui:

14.1.2.1. prašoma, nustačius, kad Skolininkas neįvykdė Teismo sprendimo, vadovaujantis Civilinio proceso kodekso 771 straipsnio 1 ir 3 dalimis, Sprendimų vykdymo instrukcijos nustatyta tvarka surašyti sprendimų, įpareigojančių skolininką atlikti arba nutraukti tam tikrus veiksmus, neįvykdymo aktą ir jį perduoti Teismo sprendimą priėmusiam teismui, kad jis spręstų šio sprendimo vykdymo tvarkos pakeitimo klausimą pagal Civilinio proceso kodekso 284 straipsnyje numatytas taisykles;

14.1.2.2. prašoma, pakeitus Teismo sprendimo vykdymo tvarką ir nustačius, kad Skolininkas neįvykdė Teismo sprendimo, vadovaujantis Civilinio proceso kodekso 771 straipsnio 1 ir 2 dalimis, Sprendimų vykdymo instrukcijos nustatyta tvarka surašytą sprendimų, įpareigojančių skolininką atlikti arba nutraukti tam tikrus veiksmus, neįvykdymo aktą perduoti apylinkės teismui, kurio veiklos teritorijoje yra antstolio kontoros buveinė, su prašymu išspręsti Teismo sprendimo neįvykdymo klausimą;

14.1.2.3. nurodoma Aprašo 14.1.1.1, 14.1.1.3–14.1.1.6, 14.1.1.8 ir 14.1.1.14–14.1.1.17 punktuose nurodyta informacija;

14.1.2.4. įsipareigojama, pakeitus Teismo sprendimo vykdymo tvarką pagal Civilinio proceso kodekso 284 straipsnyje numatytas taisykles, nurodyti asmenį, kuris vykdys Statybos padarinių šalinimo darbus. Pakeitus vykdymo tvarką ir vykdant šiame punkte numatytą įsipareigojimą, antstoliui pateikiamas raštas su Aprašo 14.1.1.7 bei 14.1.1.10–14.1.1.13 punktuose nurodytais prašymais, prie jo antstolio prašymu pridedama BRS darbuotojo pateiktos pagrindinės griovimo darbų sutarties su rangovu kopija;

14.2. gavęs vykdomąjį dokumentą ne dėl Statinio nugriovimo, o dėl Statybos padarinių šalinimo rekonstruojant Statinį, atliekant Statinio kapitalinį ar paprastąjį remontą, atstatant (atkuriant) kultūros paveldo Statinį arba Statinį, kurį nugriovus buvo pažeistas viešasis interesas, ar dėl Statybos padarinių šalinimo kitokiu būdu, pasirinktam antstoliui, kurio veiklos teritorijoje yra Statyba, per 10 darbo dienų nuo užduoties „Avilyje“ sukūrimo dienos pateikia vykdomąjį dokumentą su prašymu priimti vykdomąjį dokumentą vykdyti, Akto kopiją, Teismo sprendimo kopiją ir, jei reikia, kitus dokumentus. Prašyme antstoliui:

14.2.1. prašoma, nustačius, kad Skolininkas neįvykdė Teismo sprendimo, vadovaujantis Civilinio proceso kodekso 771 straipsnio 1 ir 5 dalimis, Sprendimų vykdymo instrukcijos nustatyta tvarka surašyti sprendimų, įpareigojančių skolininką atlikti arba nutraukti tam tikrus veiksmus, neįvykdymo aktą ir jį perduoti apylinkės teismui, kurio veiklos teritorijoje yra antstolio kontoros buveinė, su prašymu išieškotojo naudai skirti iki vieno tūkstančio litų dydžio baudą už kiekvieną uždelstą įvykdyti Teismo sprendimą dieną nuo šiuo sprendimu nustatyto termino, per kurį Skolininkas buvo įpareigotas pašalinti Statybos padarinius, suėjimo iki Teismo sprendimo įvykdymo dienos, taip pat, jei Teismo sprendime nurodyta Civilinio proceso kodekso 273 straipsnio 3 dalyje numatyta bauda, su prašymu, vadovaujantis Civilinio proceso kodekso 771 straipsnio 2 dalimi, taikyti šią baudą;

14.2.2. nurodoma Aprašo 14.1.1.1, 14.1.1.3–14.1.1.6, 14.1.1.8 ir 14.1.1.14–14.1.1.17 punktuose nurodyta informacija ir pagrindžiama, kodėl Inspekcija neturi teisės atlikti rekonstravimo, remonto ar atstatymo (atkūrimo) darbų;

14.3. lydraštį, kuriuo antstoliui buvo pateiktas vykdyti vykdomasis dokumentas, susietą su vykdomuoju dokumentu, Aktu, Teismo sprendimu, ir Aprašo 14.1.2.4 punkte nurodytą raštą „Aviliu“ perduoda susipažinti BRS darbuotojui;

14.4. kai vykdomasis dokumentas pateiktas vykdyti antstoliui ir Specialistas nustato, kad Skolininkui buvo neteisėtai išduotas SLD, teikia prašymą antstoliui stabdyti vykdomąją bylą iki teismo sprendimo dėl SLD teisėtumo įsiteisėjimo;

14.5. pagal kompetenciją bendradarbiauja su antstoliu vykdomojo rašto vykdymo ir Statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

14.6. pasirašo antstolio pateiktą sąskaitą faktūrą už vykdymo išlaidas ir perduoda ją BRS darbuotojui;

14.7. kontroliuoja pagal antstolių prašymus teismų Skolininkams paskirtų baudų išieškotojo naudai, kitų vykdymo procese priteistų sumų mokėjimą ir išieškojimą (be kita ko, prašo teismų nustatyti konkrečius terminus baudoms sumokėti, nurodo sąskaitų, į kurias turi būti pervestos baudų ir kitos įmokos, numerius, gauna informaciją iš Finansų ir apskaitos skyriaus vedėjo, ar įmokos sumokėtos, jei nesumokėtos, kreipiasi į teismus dėl vykdomųjų dokumentų išdavimo, pateikia juos vykdyti antstoliams);

14.8. BRS darbuotojo prašymu pagal kompetenciją teikia jam duomenis apie griautinus Statinius, Statybos padarinių šalinimą;

14.9. vykdo kitas Apraše nurodytas funkcijas.

BRS darbuotojo funkcijos

15. BRS darbuotojas:

15.1. Lietuvos Respublikos viešųjų pirkimų įstatymo nustatyta tvarka organizuoja griautinų Statinių griovimo darbų pirkimą (-us) ir su laimėjusiu (-iais) rangovu (-ais) sudaro pagrindinę (-es) griovimo darbų sutartį (-is), kurioje (-iose) nurodoma, kad dėl konkrečių griautinų Statinių yra sudaromos papildomos griovimo darbų sutartys;

15.2. esant poreikiui, prašo Teisininkų, Specialistų pateikti reikiamus duomenis apie griautinus Statinius, Statybos padarinių šalinimą, šiuos duomenis analizuoja ir vertina;

15.3. analizuoja ir vertina duomenis apie kasmet Aplinkos ministerijos pagal Lietuvos Respublikos aplinkos apsaugos rėmimo programos įstatymą skiriamas lėšas Statiniams griauti, atsižvelgęs į šių lėšų, taip pat kitų finansavimo šaltinių dydį ir lėšų gavimo terminus planuoja griovimų skaičių, mastą ir terminus;

15.4. rūpinasi, kad būtų užtikrintas reikiamas Statinių griovimo finansavimas;

15.5. gavęs Aprašo 14.3 punkte nurodytą informaciją ir medžiagą, susisiekia su rangovu ir informuoja apie griautiną Statinį, pateikia jam visą reikalingą informaciją apie Statinį ir parengia papildomos griovimo darbų sutarties projektą (kai vykdomasis dokumentas išduotas dėl Statinio nugriovimo);

15.6. jei reikia, organizuoja ir koordinuoja rangovo ar Sąmatininko kartu su antstoliu ar be jo nuvykimą apžiūrėti griautino Statinio, organizuoja rangovo ir / ar antstolio susitikimą su atsakingais Inspekcijos darbuotojais;

15.7. Griovimo projektą per 3 darbo dienas nuo jos gavimo dienos perduoda SVPS darbuotojui, o rangovo parengtą griautino objekto sąmatą per 3 darbo dienas perduoda Sąmatininkui;

15.8. jeigu griautino objekto sąmatą rengia Sąmatininkas, suteikia jam visą sąmatai rengti reikiamą informaciją apie griautiną objektą;

15.9. rangovo pasirašytą pagrindinę ir papildomą griovimo darbų sutartį ir priedus (Griovimo projektus, sąmatas, griovimo grafikus ir kt.) pateikia pasirašyti Inspekcijos viršininkui;

15.10. pasirašytą pagrindinę griovimo darbų sutartį „Aviliu“ perduoda susipažinti visiems Inspekcijos darbuotojams, vykdantiems statybos valstybinę priežiūrą, ir darbuotojams, kuriems pagal pareigybės aprašymus priskirtos teisininko funkcijos;

15.11. pasirašytos papildomos griovimo darbų sutarties ir jos priedų kopijas per 3 darbo dienas išsiunčia Teisininko nurodytam antstoliui, kuriam pateiktas vykdyti vykdomasis dokumentas dėl Statinio nugriovimo, o lydraštį, kuriuo antstoliui buvo perduoti minėti dokumentai, susietą su papildoma griovimo darbų sutartimi ir jos priedais, „Aviliu“ perduoda susipažinti Skyriaus (poskyrio) vedėjui, Specialistui, Teisininkui, SVPS darbuotojui ir kitiems Inspekcijos darbuotojams, su kurių vykdomomis funkcijomis sutartis gali būti susijusi;

15.12. bendradarbiauja su antstoliu griovimo darbų sutarčių vykdymo klausimais;

15.13. koordinuoja veiksmus antstoliui, rangovui ir Skyriaus (poskyrio) vedėjui, Specialistui ir / ar kitam Skyriaus (poskyrio) vedėjo įgaliotam Skyriaus darbuotojui derinant Statinių griovimo datas, sprendžiant kitus klausimus, susijusius su Teismų sprendimų vykdymu;

15.14. pateikia antstoliui apmokėtų sąskaitų faktūrų už atliktus griovimo darbus ir Nugriovimo akto kopijas;

15.15. apie nugriautą Statinį informuoja Inspekcijos atstovą ryšiams su visuomene;

15.16. saugo nugriautų Statinių dokumentus (papildomas griovimo darbų sutartis, iš Skyrių gautus dokumentų originalus, atliktų darbų perdavimo ir priėmimo aktus ir kt.);

15.17. tvarko bendrą visų priverstinai nugriautų Statinių apskaitą;

15.18. tvarko griovimo darbų sutarčių apskaitą.

SVPS darbuotojo funkcijos

16. SVPS darbuotojas:

16.1. tikrina Griovimo projekto atitiktį teisės aktų reikalavimams;

16.2. tiesiogiai bendrauja su Sąmatininku, rangovo atstovais, atsakingais už Griovimo projekto ir griautino objekto sąmatos parengimą, , taip pat su Specialistu ir su jais derina visus dėl minėtų dokumentų iškilusius neaiškumus;

16.3. vizuoja Griovimo projektą ir pateikia BRS darbuotojui;

16.4. pagal kompetenciją konsultuoja Specialistą ir teikia jam reikiamą informaciją.

Skyriaus (poskyrio) vedėjo funkcijos

17. Skyriaus (poskyrio) vedėjas:

17.1. BRS darbuotojo prašymu teikia jam duomenis apie griautinus Statinius, Statybos padarinių šalinimą;

17.2. pagal kompetenciją bendradarbiauja su antstoliu vykdomojo rašto vykdymo ir Statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

17.3. kai vykdomasis dokumentas pateiktas vykdyti antstoliui, gavęs informacijos, kad pasibaigus įsiteisėjusiu Teismo sprendimu nustatytam terminui, per kurį Skolininkas buvo įpareigotas pašalinti Statybos padarinius, jis šiuos padarinius pašalino, paveda Specialistui patikrinti, ar Teismo sprendime nurodytas įpareigojimas yra įvykdytas, atliekant Aprašo 10 punkte nurodytus veiksmus 10 punkte nurodytais terminais;

17.4. vykdo kitas Apraše nurodytas funkcijas.

18. Pakartotinai surašytas Aktas perduodamas Teisininkui Aprašo 11 ir 12 punktuose nustatyta tvarka.

19. Teisininkui pavedama:

19.1. jei nustatyta, kad Skolininkas įvykdė Teismo sprendime nustatytą įpareigojimą – „Aviliu“ perduoti Aktą BRS darbuotojui susipažinti ir per 10 darbo dienų Akto kopiją pateikti antstoliui, kuriam pateiktas vykdyti vykdomasis dokumentas;

19.2. jei Akte nurodyta, kad Statybos padariniai pašalinti kitu negu Teismo sprendime nurodytu būdu, ir Skyriaus (poskyrio) vedėjas Aprašo 11 punkte numatyta tvarka Aktą suderino – - inicijuoti taikos sutarties Teismo sprendimo vykdymo procese sudarymą (taikos sutartyje turi būti numatyta, kad vykdymo išlaidas apmoka Skolininkas). Taikos sutartis perduodama BRS darbuotojui susipažinti. Jeigu taikos sutartis nepasirašoma – tęsti priverstinio Teismo sprendimo vykdymo veiksmus;

19.3. jei nustatyta, kad Skolininkas neįvykdė Teismo sprendime nustatyto įpareigojimo ir faktinės aplinkybės, užfiksuotos pirminiame Akte, nepasikeitė – „Aviliu“ perduoti Aktą BRS darbuotojui susipažinti;

19.4. jei nustatyta, kad Skolininkas neįvykdė Teismo sprendime nustatyto įpareigojimo, tačiau faktinės aplinkybės, užfiksuotos pirminiame Akte, pasikeitė – „Aviliu“ perduoti Aktą BRS darbuotojui susipažinti ir per 10 darbo dienų Akto kopiją pateikti antstoliui, kuriam pateiktas vykdyti vykdomasis dokumentas;

Specialisto funkcijos

20. Specialistas:

20.1. BRS darbuotojo prašymu teikia jam duomenis apie griautinus Statinius, Statybos padarinių šalinimą;

20.2. dalyvauja rangovui ar Sąmatininkui ir / ar antstoliui atliekant griautinų Statinių apžiūrą vietoje. Apie numatomą apžiūrą Skolininkas informuojamas raštu ar elektroniniu būdu likus ne mažiau kaip 5 darbo dienoms iki apžiūros;

20.3. pateikia rangovui visą informaciją, reikalingą Griovimo projektui parengti ir griovimo sutarčiai sudaryti;

20.4. pateikia antstoliui visą informaciją, reikalingą Teismo sprendimui vykdyti;

20.5. pagal kompetenciją bendradarbiauja su antstoliu vykdomojo rašto vykdymo ir Statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

20.6. rangovui nugriovus Statinį ir sutvarkius statybvietę (pašalinus iš statybvietės statybines atliekas, išlyginus žemės paviršių), iš rangovo gauna rangovo ir Skolininko pasirašytą konstrukcijų ar jų dalių, likusių nugriovus Statinį ar išardžius Statinio dalį (-is), perdavimo akto (jei toks buvo pasirašytas) kopiją bei pažymą apie atliekų perdavimą tvarkyti ir šiuos dokumentus perduoda BRS darbuotojui;

20.7. dalyvauja griaunant Statinį ir surašo (iš karto arba ne vėliau kaip per 5 darbo dienas po Statinio nugriovimo, Griovimo projekto reikalavimų įvykdymo, statybvietės sutvarkymo, statybinių atliekų iš statybvietės pašalinimo, Aprašo 20.6 punkte nurodytų dokumentų gavimo) Nugriovimo aktą, kurį (po vieną originalą) per 10 darbo dienų nuo pasirašymo dienos perduoda rangovui ir BRS darbuotojui;

20.8. rangovui įvykdžius Aprašo 20.6 ir 20.7 punktuose nurodytus reikalavimus ir rangovui bei Specialistui pasirašius Nugriovimo aktą, pasirašo rangovo surašytus ir pateiktus darbų perdavimo ir priėmimo aktą, atliktų darbų aktą ir perduoda šiuos aktus (po vieną originalą) rangovui ir BRS darbuotojui;

20.9. jei nugriautas Statinys buvo įregistruotas Nekilnojamojo turto registre, teikia prašymą valstybės įmonės Registrų centro teritoriniam padaliniui išregistruoti Statinį, pridėdamas Nugriovimo akto kopiją;

20.10. vykdo kitas Apraše nurodytas funkcijas.

Sąmatininko funkcijos

21. Sąmatininkas:

21.1. Iš BRS darbuotojo gavęs reikiamą informaciją apie griautinus objektus, rengia griautinų objektų sąmatas. Rengdamas sąmatą Sąmatininkas bendradarbiauja su Specialistu Aprašo 20.2 punkte nustatyta tvarka. Parengęs sąmatą Sąmatininkas ją perduoda BRS darbuotojui;

21.2. kai griautino objekto sąmatą rengia rangovas, iš BRS darbuotojo gavęs sąmatą, tikrina sąmatoje nurodytų dydžių pagrįstumą (įskaitant nurodyto darbų kiekio ir faktinio kiekio atitikties ta apimtimi, kiek įmanoma patikrinti atlikus vizualų griautino objekto vertinimą, tikrinimą). Sąmatoje radęs netikslumų ir / ar neatitikimų, derina sąmatoje nurodytus dydžius su rangovu ir galutinį sąmatos variantą perduoda BRS darbuotojui;

21.3. pagal kompetenciją konsultuoja Specialistą ir teikia jam reikiamą informaciją;

21.4. vykdo kitas Apraše nurodytas funkcijas.

IV. BAIGIAMOSIOS NUOSTATOS

22. Statinio griovimo darbai atliekami taip, kad nugriovus Statinį ar išardžius jo dalį (-is):

22.1. minimaliai nuo atmosferos poveikio (tik nuo atmosferos kritulių patekimo į statinį ar jo dalį (-is) – mažiausiomis sąnaudomis laikinomis priemonėmis) ir pašalinių asmenų patekimo (vaizdinėmis ir pan. priemonėmis, pavyzdžiui, įspėjamaisiais ženklais) būtų apsaugotos prie nugriauto Statinio ar jo išardytos dalies (-ių) buvusių priblokuotų statinių dalys (konstrukcijos) ir (ar) po Statinio dalies (-ių) išardymo likusi statinio dalis, kurioms ir tretiesiems asmenims ir (ar) aplinkai Statinio nugriovimas ar jo dalies (-ių) išardymas padarė (daro) neigiamą poveikį;

22.2. būtų išlaikytas šios dalies 1 punkte nurodytų statinių dalių pastovumas (būtų išvengta statinio griūties grėsmės ir didesnių negu leistina deformacijų), nesiejant su ankstesnės tų dalių būklės ar struktūros atkūrimu, – tais atvejais, kai pastovumui neigiamą poveikį padarė (daro) Statinio nugriovimas ar jo dalies (-ių) išardymas.

Pastaba. Šiame punkte Statinio dalies (-ių) ardymas suprantamas kaip griautino Statinio, kuris dėl kokių nors priežasčių dar nenugriautas (pavyzdžiui, sustabdžius vykdymo veiksmus), griovimo proceso dalis.

23. Inspekcija turi teisę atidėti Statinio nugriovimo organizavimo procedūrą, jeigu pagal einamųjų biudžetinių metų Aplinkos apsaugos rėmimo programą gautų lėšų, skirtų Statiniams griauti, neužtektų konkrečiai Statinio nugriovimo procedūrai įgyvendinti. Tokiu atveju Inspekcijos viršininko sprendimu Teisininkas kreipiasi į teismą Civilinio proceso kodekso 771 straipsnio 4 dalies pagrindu prašydamas išieškoti reikiamas lėšas iš Skolininko. Atidėtos Statinio nugriovimo organizavimo procedūros organizuojamos ir vykdomos kitais biudžetiniais metais, gavus lėšų pagal Aplinkos apsaugos rėmimo programą arba esant kitų finansavimo šaltinių.

Statinių nugriovimo organizavimo procedūrų eiliškumas nustatomas atsižvelgiant į Statybos padarinių mastą, poveikį valstybės ir visuomenės interesams, Teismų sprendimų nevykdymo trukmę, Statybos vietą, kitus veiksnius, darančius įtaką Statinių nugriovimo pirmenybės nustatymui.

24. Asmenys, pažeidę šio Aprašo reikalavimus, atsako teisės aktų nustatyta tvarka.

25. Skundai ir pranešimai dėl Statybos padarinių šalinimo procedūrų vykdymo nagrinėjami Lietuvos Respublikos įstatymų nustatyta tvarka.

26. Apraše numatytos procedūros schematiškai pavaizduotos proceso diagramose (Aprašo 3-5 priedai).

____________________

Statybos padarinių šalinimo pagal teismo sprendimą organizavimo tvarkos aprašo

1 priedas

(Teismo įpareigojimo pašalinti savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus, padarinius įvykdymo patikrinimo akto rekvizitai)

VALSTYBINĖ TERITORIJŲ PLANAVIMO IR STATYBOS INSPEKCIJA

PRIE APLINKOS MINISTERIJOS

TEISMO ĮPAREIGOJIMO PAŠALINTI SAVAVALIŠKOS STATYBOS / STATYBOS PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ / STATYBOS, KURI NĖRA SAVAVALIŠKA IR NĖRA VYKDOMA PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ, BET NEATITINKA STATINIO PROJEKTO SPRENDINIŲ AR PAŽEIDŽIA TEISĖS AKTŲ REIKALAVIMUS, PADARINIUS ĮVYKDYMO PATIKRINIMO AKTAS

_________________ _________________

reg. Data	reg. Nr.

______________

vieta

Šiuo aktu patvirtinama, kad įpareigotas įvykdyti teismo sprendimą pašalinti statybos padarinius asmuo teismo įpareigojimą (-o)

įvykdė / neįvykdė*.

Konstatuotos faktinės aplinkybės

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

Duomenys apie statybos padarinius

Statybos padariniai: savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus*

Statybos adresas (vieta): ________________________________________________

Žemės sklypo (-ų) kadastro Nr.: __________________________________________

Padarinių pašalinimo būdas**: ___________________________________________

Duomenys apie teismo sprendimą (nutartį) arba taikos sutartį (patvirtintą teismo nutartimi)

Teismo sprendimo (nutarties) data: _______________________________________

Teismo, priėmusio sprendimą (nutartį), pavadinimas: _________________________

Teisminės bylos Nr.: ___________________________________________________

Teismo įpareigojimo įvykdymo terminas: __________________________________

Teismo įpareigojimo apibūdinimas: _______________________________________

Duomenys apie įpareigotą įvykdyti teismo sprendimą (nutartį) arba taikos sutartį (patvirtintą teismo nutartimi) asmenį (gali būti keli asmenys)

Fizinio asmens vardas, pavardė, adresas: ___________________________________

Juridinio asmens pavadinimas, kodas, buveinė: ______________________________

Duomenys apie liudytojus ir (ar) kitus patikrinime dalyvavusius asmenis (jei yra)

Vardas, pavardė, parašas ir data	Pastabos / paaiškinimai

Pastabos

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

__________________________________________________________________________

Pridedami dokumentai:

Nuotraukos (jei reikalinga), _____ vnt. / _____ lapas (-ų, -ai)*.

Kiti dokumentai (jei yra), _____ lapas (-ų, -ai).

* Pasirinkti vieną iš galimų reikšmių.

** Pildoma, jei padariniai pašalinti.

Aktą surašiusio pareigūno pareigos,

vardas ir pavardė (spaudas), parašas	____________________________________

Įpareigoto (-ų) įvykdyti teismo sprendimą

(nutartį) arba taikos sutartį (patvirtintą

teismo nutartimi) fizinio (-ių) asmens (-ų)

vardas (-ai) ir pavardė (-ės) (juridinio (-ių)

asmens (-ų) – pavadinimas (-ai), atstovo (-ų)

pareigos, vardas (-ai) ir pavardė (-ės)), parašas (-ai) ____________________________________

______________

Statybos padarinių šalinimo pagal

teismo sprendimą organizavimo

tvarkos aprašo

2 priedas

(Savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo (pastatyto)

statinio nugriovimo akto rekvizitai)

VALSTYBINĖ TERITORIJŲ PLANAVIMO IR STATYBOS INSPEKCIJA

PRIE APLINKOS MINISTERIJOS

SAVAVALIŠKAI / PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ / NE SAVAVALIŠKAI, NE PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ, BET NUKRYPSTANT NUO STATINIO PROJEKTO SPRENDINIŲ AR PAŽEIDŽIANT TEISĖS AKTŲ REIKALAVIMUS

STATOMO (PASTATYTO) STATINIO NUGRIOVIMO

AKTAS

_________________ _________________

reg. data	reg. Nr.

______________

vieta

Šiuo aktu patvirtinama, kad statomas (pastatytas) statinys, kuris turėjo būti nugriautas pagal teismo sprendimą (nutartį, taikos sutartį, patvirtintą teismo nutartimi) ir griovimo darbų rangos sutartį,

yra nugriautas 201 ___m. ________________ d., statinio griovimo projekto / griovimo aprašo / supaprastinto griovimo aprašo* reikalavimai yra įvykdyti, statybvietė sutvarkyta, statybinės atliekos iš statybvietės pašalintos.

Pripažįstame, kad šio statinio nugriovimo, atliekų pašalinimo ir statybvietės sutvarkymo darbai yra užbaigti.

Duomenys apie statinį

Statinys pastatytas / statomas*: savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus*

Statinio apibūdinimas: _________________________________________________

Statybos adresas (vieta): ________________________________________________

Žemės sklypo (-ų) kadastro Nr.: __________________________________________

Duomenys apie teismo sprendimą (nutartį) arba taikos sutartį (patvirtintą teismo nutartimi)

Teismo sprendimo (nutarties) data: _______________________________________

Teismo, priėmusio sprendimą (nutartį), pavadinimas: _________________________

Teisminės bylos Nr.: ___________________________________________________

Duomenys apie įpareigotą įvykdyti teismo sprendimą (nutartį) arba taikos sutartį (patvirtintą teismo nutartimi) asmenį (gali būti keli asmenys)

Fizinio asmens vardas, pavardė, adresas: ___________________________________

Juridinio asmens pavadinimas, kodas, buveinė: ______________________________

Duomenys apie griovimo darbų rangos sutartį:

Sutarties data: _____________________________________

Sutarties Nr.: ______________________________________

Pridedami dokumentai:

Rangovo ir skolininko pasirašyto konstrukcijų ar jų dalių, likusių nugriovus statinį / išardžius statinio dalį (-is)*, perdavimo akto kopija (jei yra), _____ lapas (-ų, -ai).

Pažyma apie atliekų perdavimą tvarkyti, _____ lapas (-ų, -ai).

Nuotraukos, _____ vnt. / _____ lapas (-ų, -ai)*.

Kiti dokumentai (jei yra), _____ lapas (-ų, -ai).

* Pasirinkti vieną iš galimų reikšmių.

Aktą surašiusio pareigūno pareigos,

vardas ir pavardė (spaudas), parašas	____________________________________

Rangovo pavadinimas, atstovo pareigos,

vardas ir pavardė, parašas	____________________________________

______________________

Statybos padarinių šalinimo pagal

teismo sprendimą organizavimo

tvarkos aprašo

3 priedas

STATYBOS PADARINIŲ ŠALINIMO PAGAL TEISMO SPRENDIMĄ PROCESO SRAUTO DIAGRAMA

Statybos padarinių šalinimo pagal

teismo sprendimą organizavimo

tvarkos aprašo

4 priedas

TEISMO SPRENDIMO ĮVYKDYMO TIKRINIMO PROCESO SRAUTO DIAGRAMA

Statybos padarinių šalinimo pagal

teismo sprendimą organizavimo

tvarkos aprašo

5 priedas

STATINIO NUGRIOVIMO PROCEDŪRŲ ATLIKIMO PROCESO SRAUTO DIAGRAMA